நாவல் மூன்றாக பிரிந்து இருக்கிறது. ஶ்ரீபாதம், கௌஸ்துபம், மணிமுடி என மூன்று பிரிவுகளை கொண்டிருக்கிறது. மூன்றையும் வெவ்வேறு கதாபாத்திரங்கள் எழுதுகின்றன. முதல் பகுதியான ஶ்ரீபாதம் விஷ்ணுபுரத்தில் நிகழும் கோலாகலமான திருவிழா. இங்கு தான் திருவடி, பிங்கலன் என மேலே கூறப்பட்ட எல்லா கதாபாத்திரங்களும் இடம் பெறுகின்றன. இந்த பகுதியில் தான் பெண்களும் அதிகமாக இடம்பெறுகிறார்கள். எல்லா பெண்களும் தங்களுக்குள்ளேயே சில தேடல்களை வைத்திருக்கின்றனர். மேலும் பெண்களிடம் ஞானத்தின் பாதை இருக்கும் என பல கதாபாத்திரங்கள் சந்தேகம் கொண்டு தேடுகின்றனர். அதேநேரம் நாவலில் வரும் எல்லா பெண் கதாபாத்திரங்களும் பலகீனமாகவே இருக்கின்றன. இதன் ஒரே விதிவிலக்கு நாவலின் கடைசியில் வரும் நீலி. இது ஏன் என்பது நாவல் முழுக்க புரியவில்லை. மேலும் இந்த பகுதியில் நிறைய கதாபாத்திரங்கள் இடம்பெறுவதால் கதையின் தொடர்ச்சியை பின்தொடர்வது கடினம். அதே நேரம் நிகழ்வுகளாக இருக்கும் இப்பகுதிகளை ஜெயமோகனே மூன்றாம் பகுதியான மணிமுடியில் கட்டுடைக்கிறார். அப்போது சொல்லப்பட்ட கதைகள் ஞானத்தின் பக்கம் சாய்கிறது. கதைகள் தரிசனங்களாக பரிணமிக்கின்றன.